
FORSLAG TIL EUROPA-PARLAMENTETS LOVGIVNINGSMÆSSIGE BESLUTNING
om udkast til Rådets afgørelse om indgåelse af protokollen mellem Den Europæiske Union, Island og Kongeriget Norge til aftalen mellem Det Europæiske Fællesskab og Republikken Island og Kongeriget Norge om kriterier og procedurer for fastsættelse af, hvilken stat der er ansvarlig for behandlingen af en asylansøgning indgivet i en medlemsstat eller i Island eller Norge, vedrørende adgang til Eurodac med henblik på retshåndhævelse
(15791/2018 – C9-0155/2019 – 2018/0419(NLE))
(Godkendelse)
Europa-Parlamentet,
–	der henviser til forslag til Rådets afgørelse (15791/2018),
–	der henviser til udkast til protokol mellem Den Europæiske Union, Island og Kongeriget Norge til aftalen mellem Det Europæiske Fællesskab og Republikken Island og Kongeriget Norge om kriterier og procedurer for fastsættelse af, hvilken stat der er ansvarlig for behandlingen af en asylansøgning indgivet i en medlemsstat eller i Island eller Norge, vedrørende adgang til Eurodac med henblik på retshåndhævelse (15792/2018),
–	der henviser til den anmodning om godkendelse, som Rådet har forelagt, jf. artikel 87, stk. 2, litra a), artikel 88, stk. 2, første afsnit, litra a), og artikel 218, stk. 6, andet afsnit, litra a), i traktaten om Den Europæiske Unions funktionsmåde (C9-0155/2019),
–	der henviser til forretningsordenens artikel 105, stk. 1 og 4, og artikel 114, stk. 7,
–	der henviser til henstilling fra Udvalget om Borgernes Rettigheder og Retlige og Indre Anliggender (A9‑0053/2019),
1.	godkender indgåelsen af protokollen;
2.	pålægger sin formand at sende Parlamentets holdning til Rådet og Kommissionen samt til medlemsstaternes regeringer og parlamenter og hhv. Islands og Kongeriget Norges regering og parlament.
[bookmark: _Toc1646706][bookmark: _Toc29372716]
BEGRUNDELSE
Den "omarbejdede" Eurodacforordning (forordning (EU) nr. 603/2013) gjorde det muligt for retshåndhævende myndigheder at tilgå Eurodac med henblik på forebyggelse, opdagelse og efterforskning af terrorhandlinger og andre alvorlige strafbare handlinger. Dette har til formål at gøre det muligt for retshåndhævende myndigheder at anmode om sammenligning af fingeraftryksoplysninger med dem, der er lagret i Eurodacs centrale database, når de søger at fastslå en persons nøjagtige identitet eller at indhente yderligere oplysninger med henblik på forebyggelse, opdagelse eller efterforskning af terrorhandlinger eller andre alvorlige strafbare handlinger. 

Aftalen mellem Det Europæiske Fællesskab og Republikken Island og Kongeriget Norge om kriterier og procedurer for fastsættelse af, hvilken stat der er ansvarlig for behandlingen af en asylansøgning indgivet i en medlemsstat eller i Island eller Norge, har siden 2001 også dækket anvendelse af de "Dublinrelaterede" dele af Eurodac. Imidlertid har adgang med henblik på retshåndhævelse, som var et nyt element i den "omarbejdede" Eurodacforordning i forhold til den oprindelige Eurodacordning (Rådets forordning (EF) nr. 2725/2000), hidtil ikke været reguleret af den omhandlede aftale.

Forhandlingerne om en aftale mellem Den Europæiske Union på den ene side og Island og Norge på den anden side om vilkårene for Islands og Norges deltagelse i proceduren for sammenligning og dataoverførsel med henblik på retshåndhævelse som omhandlet i kapitel VI i den "omarbejdede" Eurodacforordning er afsluttet, og en aftale i form af en protokol til aftalen af 19. januar 2001, hvorved anvendelsen af aftalen af 19. januar 2001 udvides til også at omfatte retshåndhævelse, er blevet paraferet.

Udvidelsen af retshåndhævelsesbestemmelserne i forordning (EU) nr. 603/2013 til også at omfatte Island og Norge vil sætte Islands og Norges retshåndhævende myndigheder i stand til at anmode om en sammenligning af fingeraftryksoplysninger med de oplysninger, som andre deltagende stater indfører og lagrer i Eurodacdatabasen, når de søger at fastslå identiteten på eller at indsamle yderligere oplysninger om en person, der er mistænkt i forbindelse med grov kriminalitet eller terrorhandlinger, eller om et offer. Den vil desuden sætte de retshåndhævende myndigheder i alle andre deltagende stater, uanset om de er andre EU-medlemsstater eller associerede lande, i stand til at anmode om en sammenligning af fingeraftryksoplysninger med de oplysninger, der er indført af Island og Norge og lagret i Eurodacdatabasen, med samme formål.

Rådet træffer afgørelse med kvalificeret flertal efter at have undertegnet aftalen på Unionens vegne og først efter godkendelse fra Europa-Parlamentet, jf. artikel 218, stk. 6, andet afsnit, litra a), nr. v), og artikel 218, stk. 8, i TEUF. 

I lyset af ovenstående betragtninger anbefaler ordføreren, at medlemmerne af Parlamentets Udvalg om Borgernes Rettigheder og Retlige og Indre Anliggender støtter denne betænkning, og at Europa-Parlamentet giver sin godkendelse.

PROCEDURE I KORRESPONDERENDE UDVALG

